“Samarqand” xalqaro aeroportini davlat-xususiy sheriklik asosida modernizatsiya qilish va boshqarish bo‘yicha loyihani amalga oshirish chora-tadbirlari to‘g‘risida

“Samarqand” xalqaro aeroportida yo‘lovchilarga va aviatashuvchilarga yuqori darajada xizmat ko‘rsatilishini ta’minlash, ular uchun barcha zarur shart-sharoitlarni yaratish, aviatsiya sohasida raqobatni oshirish va qo‘shimcha yo‘nalishlarni ochish hamda aeroportlarni boshqarish sohasida yetakchi xalqaro kompaniyalarni jalb qilish maqsadida:
 1. “Uzbekistan Airports” AJ (keyingi o‘rinlarda — Davlat sherigi) va “Air Marakanda” MChJ XK (keyingi o‘rinlarda — Xususiy sherik) o‘rtasida “Samarqand xalqaro aeroporti” MChJ ishtirokida 2021-yil 22-sentabrda imzolangan davlat-xususiy sheriklik to‘g‘risidagi bitim va unga 2022-yil 7-fevralda qo‘shimcha kelishuv bitimi (keyingi o‘rinlarda — Davlat-xususiy sheriklik to‘g‘risidagi bitim) tuzilganligi ma’lumot uchun qabul qilinsin.
 2. Moliya vazirligi va Xususiy sherik o‘rtasida 2022-yil 11-aprelda imzolangan Davlat tomonidan qo‘llab-quvvatlash to‘g‘risidagi bitim tasdiqlansin.
 3. Davlat tomonidan qo‘llab-quvvatlash to‘g‘risidagi bitim va Davlat-xususiy sheriklik to‘g‘risidagi bitim tegishli bitimda ko‘rsatilgan shartlar asosida kuchga ega bo‘lishi belgilab qo‘yilsin.
 Moliya vazirligiga Xususiy sherik bilan tuzilgan Davlat tomonidan qo‘llab-quvvatlash to‘g‘risidagi bitimga, Davlat sherigiga Xususiy sherik bilan tuzilgan Davlat-xususiy sheriklik to‘g‘risidagi bitimga Vazirlar Mahkamasi hamda Xususiy sherik bilan kelishgan holda o‘zgartirishlar va qo‘shimchalar kiritish huquqi berilsin.
 4. Moliya vazirligi va Davlat sherigiga Xususiy sherikning kreditori bilan davlat-xususiy sheriklik loyihasini amalga oshirish doirasida imzolangan bitimlar bo‘yicha majburiyatlar Xususiy sherik tomonidan bajarilmagan taqdirda Xususiy sherik huquqlarini uning kreditoriga berishga qaratilgan to‘g‘ridan to‘g‘ri bitimlar tuzish huquqi berilsin.
 5. Davlat-xususiy sheriklik to‘g‘risidagi bitimga muvofiq Xususiy sherik tomonidan yangi qurilgan obyektlar:
 Davlat-xususiy sheriklik to‘g‘risidagi bitim amalda bo‘lgan davrda Xususiy sherikka mulk huquqi asosida tegishliligi;
 Davlat-xususiy sheriklik to‘g‘risidagi bitim amal qilish muddati tugaganda yoki muddatidan avval bekor qilinganda mulk huquqi asosida faqat Davlat sherigiga o‘tkazilishi belgilansin.
 6. Davlat tomonidan qo‘llab-quvvatlash to‘g‘risidagi bitim va Davlat-xususiy sheriklik to‘g‘risidagi bitimga muvofiq ularning amal qilish muddati davomida Xususiy sherik tomonidan O‘zbekiston Respublikasi hududida realizatsiya qilinadigan tovarlar (ishlar, xizmatlar) narxlarining chet el valyutalariga bog‘lanishiga ruxsat berilsin.
 7. Davlat tomonidan qo‘llab-quvvatlash to‘g‘risidagi bitimga muvofiq davlat-xususiy sheriklik loyihasini amalga oshirish doirasida Xususiy sherikka, lozim bo‘lgan barcha soliqlar va boshqa majburiy to‘lovlar to‘langan holda, istisno tariqasida:
 kredit olish va undan foydalanish uchun Xususiy sherikning xorijiy kreditor banklarida bank hisobvaraqlari ochishga;
 kredit xorijiy bank tomonidan ajratilgan taqdirda, xorijiy pudratchilar va yetkazib beruvchilarga ushbu kredit mablag‘lari hisobidan to‘lovlarni O‘zbekiston Respublikasidagi bank hisobvaraqlari orqali o‘tkazmasdan, to‘g‘ridan to‘g‘ri amalga oshirishga ruxsat etilsin.
 8. Belgilansinki:
 Davlat-xususiy sheriklik to‘g‘risidagi bitimga asosan Xususiy sherik Davlat sherigidan olgan hamda Davlat-xususiy sheriklik to‘g‘risidagi bitim amal qilish muddati tugaganda yoki muddatidan avval bekor qilinganda Davlat sherigi Xususiy sherikdan olgan mol-mulk konsessiya bitimi bo‘yicha qonunchilikka muvofiq olingan mol-mulk hisoblanadi;
 Davlat sherigining “Samarqand” xalqaro aeroportini modernizatsiya qilish uchun Yaponiya xalqaro hamkorlik bankidan jalb qilingan kreditni qaytarish uchun Davlat sherigiga Xususiy sherik tomonidan to‘lanadigan belgilangan shakldagi to‘lovlar soliq solish obyekti hisoblanmaydi.
 9. Transport vazirligi davlat-xususiy sheriklik loyihasining amalga oshirilishi, shuningdek, tomonlarning Davlat tomonidan qo‘llab-quvvatlash to‘g‘risidagi bitim va Davlat-xususiy sheriklik to‘g‘risidagi bitim doirasidagi majburiyatlarini bajarishi ustidan doimiy nazorat o‘rnatsin.
 10. Ekologiya va atrof-muhitni muhofaza qilish davlat qo‘mitasi davlat-xususiy sheriklik loyiha hujjatlarining belgilangan tartibda davlat ekologiya ekspertizasidan o‘tkazilishini hamda davlat-xususiy sheriklik loyihasini amalga oshirishda tabiatni muhofaza qilishga oid qonunchilikka rioya etilishini ta’minlasin.
 11. Qurilish vazirligi davlat-xususiy sheriklik loyihasi va qurilish-montaj ishlarining sifatli bajarilishi ustidan davlat arxitektura-qurilish nazoratini lozim darajada hamda loyiha hujjatlarini ilg‘or xalqaro va xorijiy standartlarni qo‘llagan holda davlat ekspertizasidan o‘tkazishni ta’minlasin.
 12. Davlat sherigi “Samarqand xalqaro aeroporti” MChJga doimiy foydalanish huquqi bilan tegishli bo‘lgan, davlat-xususiy sheriklik loyihasini amalga oshirish uchun zarur bo‘lgan yer uchastkalarining o‘n kun muddatda Davlat-xususiy sheriklik to‘g‘risidagi bitimning amal qilish muddati davomida Xususiy sherikka ijaraga berilishini ta’minlasin.
 Samarqand viloyati hokimligi davlat-xususiy sheriklik loyihasini amalga oshirish uchun zarur bo‘lgan qo‘shimcha yer uchastkalarining Davlat-xususiy sheriklik to‘g‘risidagi bitimning amal qilish muddati davomida Xususiy sherikka ijaraga berish sharti bilan Davlat aktivlarini boshqarish agentligiga doimiy foydalanish huquqi asosida ajratilishini ta’minlasin.
 13. Mazkur qaror ijrosini samarali tashkil qilishga mas’ul va shaxsiy javobgar etib moliya vaziri T.A. Ishmetov va transport vaziri I.R. Mahkamov belgilansin.
 Qaror ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasi Bosh vaziri A.N. Aripov zimmasiga yuklansin.